ขวัญตา บัวเปลี่ยนสี

ขวัญตา บัวเปลี่ยนสี (8 กุมภาพันธ์ พ.ศ. 2489 – 6 ธันวาคม พ.ศ. 2567) เป็นอดีตนางเอกละครโทรทัศน์ และภาพยนตร์โทรทัศน์ของประเทศไทย
ประวัติ.
ขวัญตา บัวเปลี่ยนสี มีชื่อเล่นว่า ตุ๊กตา (8 กุมภาพันธ์ พ.ศ. 2489 – 6 ธันวาคม พ.ศ. 2567) อดีตนางเอกละครโทรทัศน์ และภาพยนตร์โทรทัศน์ของประเทศไทย รวมถึงนางรองภาพยนตร์ไทยซึ่งแสดงคู่กันกับ เพชรา เชาวราษฎร์ หลายสิบเรื่องด้วยกัน 
สำเร็จการศึกษาชั้นเตรียมอุดมศึกษาจากโรงเรียนสตรีวรนาถ เธอสืบเลือดเนื้อเชื้อไขมาจากเลือดศิลปินโดยกำเนิด โดยเป็นบุตรสาวคนสุดท้องในจำนวน 6 คน ของอดีตดาราอาวุโสภาพยนตร์ไทยยุคบุกเบิก พ.ศ. 2470 - 2530 คือ แฉล้ม บัวเปลี่ยนสี (พ.ศ. 2445 - 2533) (สกุลเดิม ปาลกะวงศ์ ณ อยุธยา) พระเอกหนังบู๊คนแรกของประเทศไทย (ซึ่งเริ่มแสดงหนังและละครเวทีมาตั้งแต่สมัยรัชกาลที่ 6) เจ้าของรางวัลเมขลา ประจำปี 2525 และอดีตเซียนพระผู้สะสมพระสมเด็จวัดใหม่ไว้มากมายทุกรุ่น (มีมากถึง 500 องค์ ซึ่งในอดีตนั้นคือพระสมเด็จที่ดีที่สุด) บิดาเคยแสดงหนังเรื่อง กรรมสนองกรรม , กลัวเมีย , พญาน้อยชมตลาด , พระร่วง-ขอมดำดิน , รบระหว่างรัก , เลือดชาวนา , เลือดแค้น , แก่นกลาสี , แสงมหาพินาศ , ฯลฯ และพี่เขยของเธอก็คือ สหัส บุญ-หลง อดีตดาราอาวุโส ผู้กำกับ และผู้อำนวยการสร้างภาพยนตร์ไทยชื่อดังในอดีต (พ.ศ. 2480 - 2525)
ขวัญตา บัวเปลี่ยนสี เคยผ่านเวทีประกวดนางงาม และได้ตำแหน่งรองชนะเลิศ ก่อนที่จะเจริญรอยตามบิดาของเธอโดยเป็นนักแสดงเต็มตัว ก้าวเข้าสู่วงการบันเทิงหลังจากที่ได้ติดตามบิดาไปตามกองถ่ายหนังทุกแห่งหนจนกระทั่งได้รับการสนับสนุนจาก สหัส บุญ-หลง พี่เขยของเธออีกแรงหนึ่ง เธอจึงก้าวมาเป็นดาราภาพยนตร์ แสดงทั้งจอแก้วและจอเงิน
ผลงานการแสดงของเธอเป็นที่รู้จักของแฟนภาพยนตร์ไทยในอดีตเป็นอย่างดี และแฟนภาพยนตร์โทรทัศน์ยิ่งรู้จักชื่อเสียงเมื่อเธอก้าวมาแสดงภาพยนตร์โทรทัศน์ในเรื่อง ไกรทอง เป็นนางเอกภาพยนตร์โทรทัศน์คนแรกของไชโยโปรดักชั่นส์ โดยสมโพธิ แสงเดือนฉาย ราชาหนังจินตนาการ และสเปเชียลเอฟเฟ็คท์ของเมืองไทยในอดีต ซึ่งเป็นเวอร์ชันจอแก้ว ละครโทรทัศน์รุ่นแรกของเมืองไทย โดยรับบทเป็น ตะเภาทอง เป็นนางเอกคู่กับ ปรีดา จุลละมณฑล ได้รับการกล่าวขวัญอย่างมากที่สุด ส่วนเรื่อง ยายกะตา กับ พระอภัยมณี เป็นนางเอกคู่กับ พัลลภ พรพิษณุ และ เนาวรัตน์ พงษ์ไพบูลย์ และอีกมากมายหลายเรื่อง
นอกจากผลงานทางการแสดงแล้ว เธอยังใช้เวลาว่างช่วยงานกุศล เดินแฟชั่นโชว์แบบเสื้อให้กับโรงเรียนสอนตัดเสื้อ ศ. ณ ป้อมเพชร อันมีชื่อเสียงโด่งดังในอดีตอยู่เป็นประจำ ซึ่งเคยเดินกับเพื่อนดารารุ่นเดียวกัน เช่น อุษา อัจฉรานิมิต , ขวัญใจ สอาดรักษ์ และ บุศรา นฤมิตร
ชีวิตส่วนตัว: ขวัญตา บัวเปลี่ยนสี อำลาวงการบันเทิงนานแล้ว มีบุตรสาวหนึ่งคน คือ ชนาภรณ์ เวชศิลป์ และบุตรชายอีกสองคน บุตรชายคนที่สองจบการศึกษาระดับปริญญาตรีและโทจาก University of California, Irvine มีความเชี่ยวชาญเฉพาะด้านอีคอมเมิร์ซ ที่มีความรู้ความสามารถรอบด้านและเป็นผู้ประกอบการ นักลงทุน และนักธุรกิจที่ประสบความสำเร็จด้านการค้าขายแบบนำเข้าและส่งออกผ่านช่องทางออนไลน์ และบุตรชายคนที่สาม จบการศึกษาจากสถาบันเทคโนโลยีพระจอมเกล้าเจ้าคุณทหารลาดกระบัง คณะสถาปัตยกรรมศาสตร์ ภาควิชานิเทศศิลป์ สาขาวิชาการถ่ายภาพ ประกอบวิชาชีพช่างภาพมืออาชีพ
เสียชีวิต.
ขวัญตา บัวเปลี่ยนสี เสียชีวิตเมื่อวันที่ 6 ธันวาคม พ.ศ. 2567 เวลา 22.46 น. ณ โรงพยาบาลราชวิถี ด้วยภาวะติดเชื้อในกระแสเลือดและปอดอักเสบเฉียบพลันรุนแรง ซึ่งทำให้ร่างกายทรุดโทรมลงอย่างรวดเร็วจนฟื้นตัวไม่ได้ ทั้งนี้ เธอได้อุทิศร่างกายเพื่อเป็นอาจารย์ใหญ่ ให้กับโรงพยาบาลราชวิถี เป็นการเสียสละร่างกายเพื่อประโยชน์ส่วนรวมและเพื่อการศึกษา ถือเป็นการกระทำอันสูงส่งและน่าเคารพ เปรียบเสมือนการให้ทานอย่างสูงสุด